b'\n_START_ARTICLE_\nPortal Zdravje-EU\n_START_SECTION_\nCiljno ob\xc4\x8dinstvo\n_START_PARAGRAPH_\nPortal Zdravje-EU je namenjen vsem, ki \xc5\xbeelijo biti obve\xc5\xa1\xc4\x8deni o zadevah, ki vplivajo na njihovo zdravje, in vsem, ki \xc5\xbeelijo biti seznanjeni s politikami in odlo\xc4\x8ditvami, sprejetimi na evropski, nacionalni in mednarodni ravni.Portal je tudi pomemben vir informacij za zdravstvene delavce, uprave, oblikovalce politik in interesne skupine.Dostopen je vsakomur, tudi starej\xc5\xa1im ljudem in invalidnim osebam, saj upo\xc5\xa1teva mednarodno priznana pravila o dostopnosti.Strokovnjakom omogo\xc4\x8da tudi dostop do statisti\xc4\x8dnih podatkovnih zbirk, ki so pomembne za javno zdravje.\n_START_SECTION_\nCilji\n_START_PARAGRAPH_\nPortal je pobuda Javnozdravstvenega programa Skupnosti 2003\xe2\x80\x932008 in je namenjen sodelovanju in posvetovanju med posamezniki, institucijami, zdru\xc5\xbeenji, organizacijami in organi na podro\xc4\x8dju zdravja. Pobuda namenja posebno pozornost pravici evropskih dr\xc5\xbeavljanov, da prejmejo enostavne, jasne in znanstveno utemeljene informacije o ukrepih za varovanje zdravja in prepre\xc4\x8devanje bolezni.Eden glavnih ciljev portala je sporo\xc4\x8dilo dr\xc5\xbeavljanom, da so tudi sami odgovorni za svoje zdravje.Ve\xc4\x8dja ozave\xc5\xa1\xc4\x8denost \xc5\xa1ir\xc5\xa1e javnosti glede razli\xc4\x8dnih dejavnosti in programov EU na podro\xc4\x8dju javnega zdravja bo prispevala k njihovi dopolnitvi in podpori.\n_START_SECTION_\nKako najdem informacije\n_START_PARAGRAPH_\nDostop do potrebnih informacij laj\xc5\xa1a preprosta tematska razdelitev spleti\xc5\xa1\xc4\x8da, ki predstavlja zdravstvene vidike, pomembne za posameznika in njegovo okolje. Vsaka tema ima svoje podteme \xe2\x80\x93 tako je na primer \xe2\x80\x9eMoj na\xc4\x8din \xc5\xbeivljenja\xe2\x80\x9c povezan s \xe2\x80\x9ePrehrano\xe2\x80\x9c \xe2\x80\x93 ki vas z iz\xc4\x8drpnimi informacijami in povezavami seznanjajo s politikami in dejavnostmi Evropske unije.Za vsako temo lahko najdete nacionalne politike v rubriki, namenjeni dr\xc5\xbeavam \xc4\x8dlanicam.V posebni rubriki so na voljo tudi informacije o prispevkih nevladnih in mednarodnih organizacij k obravnavi javnozdravstvenih vpra\xc5\xa1anj. Povezave, ki so na voljo, vodijo neposredno do strani o zahtevani temi. Rubrike, namenjene novicam, glavnim dogodkom po Evropi in sporo\xc4\x8dilom za javnost, obve\xc5\xa1\xc4\x8dajo in omogo\xc4\x8dajo sodelovanje pri glavnih odlo\xc4\x8ditvah in dogodkih na podro\xc4\x8dju zdravja na nacionalni, \xc4\x8dezmejni in mednarodni ravni. Na portalu so na voljo tudi zakonodajni akti, ki so jih sprejele institucije Skupnosti, in publikacije EU, s \xc4\x8dimer lahko izveste ve\xc4\x8d o ciljih Evropske unije in na\xc4\x8dinih za njihovo dosego.'